**Ministerstvo hospodárstva Slovenskej republiky**

ako vykonávateľ v rámci Plánu obnovy a odolnosti Slovenskej republiky

oznamuje

**Zmenu č. 1**

**Výzvy na podporu budovania nabíjacej infraštruktúry
pre elektrické vozidlá pre územnú samosprávu a nimi zriadené organizácie s kódom 03I04-26-V01
(ďalej len „výzva“)**

Dátum vydania Zmeny č. 1: 20.06.2024

Dátum účinnosti Zmeny č. 1: 20.06.2024

1. **CIEĽ ZMENY A PRÁVNY ZÁKLAD**

**Cieľ zmeny**

Cieľom zmeny č. 1 výzvy na predkladanie žiadostí o poskytnutie prostriedkov mechanizmu s názvom výzvy: Výzva na podporu budovania nabíjacej infraštruktúry pre elektrické vozidlá pre územnú samosprávu a nimi zriadené organizácie s kódom 03I04-26-V01 (ďalej len „výzva“) je prijaté nariadenie Komisie (EÚ) 2023/1315 z 23. júna 2023, ktorý sa mení nariadenie (EÚ) č. 651/2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy.

**Právny základ**

Právnym základom pre zmenu výzvy je § 15 ods. 7 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov.

1. **PREDMET ZMENY A JEJ ZDÔVODNENIE**

V rámci plného znenia výzvy boli vykonané nasledovné úpravy:

1. **Zmena názvu výzvy.**

Predmetom zmeny je vydaný dodatok č. 1 Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá.

V tejto súvislosti bola vykonaná nasledovná úprava:

V časti Základné údaje s názvom Názov výzvy sa text v znení „Výzva na podporu budovania nabíjacej infraštruktúry pre elektrické vozidlá pre územnú samosprávu a nimi zriadené organizácie “ mení na „Výzva na podporu budovania nabíjacej infraštruktúry pre elektrické vozidlá pre územnú samosprávu a nimi zriadené organizácie v znení zmeny č. 1“.

1. **Zmena názvu Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá.**

Predmetom zmeny je vydaný dodatok č. 1 Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá.

V tejto súvislosti bola vykonaná nasledovná úprava:

V časti Základné údaje s názvom Schéma pomoci sa text v znení „Schéma štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá“ mení na „Schéma štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá v platnom znení“.

1. **Doplnenie termínov posudzovania žiadostí.**

Predmetom zmeny je zosúladenie termínov uzávierok hodnotiacich kôl pre podanie žiadosti s prílohou č. 4 výzvy Kritériá posúdenia projektového zámeru.

V tejto súvislosti bola vykonaná nasledovná úprava:

V časti Termíny posudzovania žiadostí sa text v znení „5. ďalšie kolá v prípade potreby“ mení
na „5. kolo 31.07.2024“ a dopĺňa text „6. ďalšie kolá v prípade potreby“.

V rámci prílohy č. 2 výzvy – Podmienky poskytnutia prostriedkov mechanizmu boli vykonané nasledovné úpravy:

1. **Úprava textu v podmienke 3. Podmienka, že žiadateľ nie je podnikom v ťažkostiach
(časť B)**

Predmetom zmeny je úprava terminológie resp. bližšie špecifikovanie pojmov.

V tejto súvislosti bola vykonaná nasledovná úprava:

V časti B. Podmienky prijímateľa pred podaním žiadosti o platbu (zálohové platby, refundácia), podmienka 3. Podmienka, že žiadateľ nie je podnikom v ťažkostiach sa text v znení „Žiadateľ berie na vedomie, že nesmie byť podnikom v ťažkostiach podľa nariadenia EÚ 651/2014. Vykonávateľ overí splnenie danej podmienky podľa doručeného vyplneného formulára *„Test podniku v ťažkostiach“* (predloženie vyplneného formulára do 10 dní od nadobudnutia účinnosti Zmluvy o poskytnutí prostriedkov mechanizmu) v zmysle Záväznej dokumentácie a v zmysle Zmluvy o poskytnutí prostriedkov mechanizmu“ mení na „Žiadateľ berie na vedomie, že nesmie byť podnikom v ťažkostiach podľa nariadenia EÚ 651/2014 (s výnimkou podnikov, ktoré neboli v ťažkostiach k 31. decembru 2019, ale stali sa podnikmi v ťažkostiach v období od 1. januára 2020 do 31.decembra 2021). Vykonávateľ overí splnenie danej podmienky podľa doručených údajov potrebných na vyhodnotenie tejto skutočnosti na vyplnenom formulári (predloženie vyplneného formulára do 10 dní od nadobudnutia účinnosti Zmluvy o poskytnutí prostriedkov mechanizmu) v zmysle Záväznej dokumentácie a v zmysle Zmluvy o poskytnutí prostriedkov mechanizmu".

V rámci prílohy č. 3 výzvy – Indikatívna alokácia a technicko – stavebné požiadavky boli vykonané nasledovné úpravy:

1. **Doplnenie pojmov v časti B: SLOVNÍK POJMOV K TECHNICKO – STAVEBNÝM POŽIADAVKÁM a časti C: MINIMÁLNE TECHNICKO – STAVEBNÉ POŽIADAVKY**

Predmetom zmeny je doplnenie terminológie resp. bližšie špecifikovanie pojmov v zmysle prijatého nariadenia Komisie (EÚ) 2023/1315 z 23. júna 2023.

V tejto súvislosti bola vykonaná nasledovná úprava:

V časti B: SLOVNÍK POJMOV K TECHNICKO – STAVEBNÝM POŽIADAVKÁM sa dopĺňa nový pojem, ktorý znie **„Inteligentné nabíjanie** je operácia nabíjania, pri ktorej sa intenzita elektriny dodávanej do batérie upravuje v reálnom čase na základe informácií získaných prostredníctvom elektronickej komunikácie“.

V časti C: MINIMÁLNE TECHNICKO – STAVEBNÉ POŽIADAVKYsa dopĺňajú nové pojmy, ktoré znejú „**Inteligentné nabíjanie** každá nabíjacia infraštruktúra s výkonom menším ako alebo rovným 22 kW, musí byť schopná podporovať funkcie inteligentného nabíjania“ a **Digitálne pripojený nabíjací bod** všetky verejne prístupné nabíjacie body musia byť digitálne pripojenými nabíjacími bodmi“.

V rámci prílohy č. 4 výzvy – Kritériá posúdenia projektového zámeru boli vykonané nasledovné úpravy:

1. **Úprava textu prílohy č. 4 výzvy Kritériá posúdenia projektového zámeru**

Predmetom zmeny je zmena bodových váh jednotlivých hodnotiacich kritérií posúdenia projektového zámeru v zmysle prijatého nariadenia Komisie (EÚ) 2023/1315 z 23. júna 2023
a vydaného dodatku č. 1 Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá. Zároveň uvedené zmeny v Prílohe č.4 výzvy majú vplyv na posúdenie žiadostí. Z tohto dôvodu budú mať žiadatelia, ktorí podali žiadosť pred vydaním zmeny možnosť upraviť svoju žiadosť v lehote
6 týždňov od zverejnenia tejto zmeny na základe oznámenia vykonávateľa, ktoré im bude adresované.

V tejto súvislosti bola vykonaná nasledovná úprava:

Pôvodná príloha č. 4 výzvy Kritériá posúdenia projektového zámeru sa vypúšťa a nahrádza sa novou prílohou č. 4 výzvy Kritériá posúdenia projektového zámeru v aktualizovanom znení a s upravenými kritériami pre posúdenie projektového zámeru.

V rámci vzoru Zmluvy o poskytnutí prostriedkov mechanizmu na podporu obnovy a odolnosti :

1. **Úprava textu v Článku 4. OSOBITNÉ USTANOVENIA**

Predmetom zmeny je vydaný dodatok č. 1 Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá.

V tejto súvislosti bola vykonaná nasledovná úprava:

V článku 4. OSOBITNÉ USTANOVENIA v bode 4.3 sa text v znení „Schéma štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá, číslo schémy č. SA.105002“ mení na „Schéma štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá v platnom znení“.

A dopĺňa nový odsek, ktorý znie „Poskytnutím Prostriedkov mechanizmu nesmie dôjsť
k poskytnutiu štátnej pomoci v rozpore s pravidlami EÚ pre štátnu pomoc a zákonom č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene
a doplnení niektorých zákonov (zákon o štátnej pomoci). Prijímateľ sa zaväzuje, že počas Realizácie Projektu a Doby udržateľnosti Projektu nedôjde k zmene skutočností, na základe ktorých by bolo možné posúdiť poskytnutie Prostriedkov mechanizmu, ako poskytnutie štátnej pomoci v rozpore s pravidlami EÚ pre štátnu pomoc. Ak Prijímateľ túto podmienku poruší, ide
o podstatné porušenie Zmluvy podľa článku 11 VZP.

Ak Prijímateľ zmení charakter Aktivít alebo bude v rámci Projektu alebo v súvislosti s ním vykonávať akékoľvek úkony, v dôsledku ktorých by došlo k poskytnutiu štátnej pomoci/pomoci
de minimis v rozpore s uplatniteľnými pravidlami EÚ pre oblasť štátnej pomoci, s uplatniteľnými pravidlami EÚ a SR pre pomoc de minimis alebo so zákonom o štátnej pomoci, ide o podstatné porušenie Zmluvy podľa článku 11 VZP a Prijímateľ je povinný vrátiť a zároveň Vykonávateľ
je povinný vymôcť vrátenie štátnej pomoci/pomoci de minimis poskytnutej v rozpore
s uplatniteľnými pravidlami vyplývajúcimi z právnych predpisov SR alebo právnych aktov EÚ, spolu s úrokmi vo výške, v lehotách a spôsobom vyplývajúcim z príslušných právnych predpisov SR a právnych aktov EÚ.

1. **Úprava textu v Článku 6. ĎALŠIE ZÁVÄZNÉ DOJEDNANIA**

Predmetom zmeny je vydaný dodatok č. 1 Schémy štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá.

V tejto súvislosti bola vykonaná nasledovná úprava:

V článku 6. ĎALŠIE ZÁVÄZNÉ DOJEDNANIA v bode 6.3 text v znení „Prijímateľ berie
na vedomie, že nesmie byť ku dňu nadobudnutia účinnosti Zmluvy podnikom v ťažkostiach podľa nariadenia EÚ 651/2014 a zároveň najneskôr do 10 dní od nadobudnutia účinnosti Zmluvy
o poskytnutí prostriedkov mechanizmu je povinný predložiť Vykonávateľovi  Test podniku
v ťažkostiach na vyplnenom formulári stanovenom v Záväznej dokumentácii.“ sa mení
na „Prijímateľ berie na vedomie, že nesmie byť ku dňu nadobudnutia účinnosti Zmluvy podnikom
v ťažkostiach podľa nariadenia EÚ 651/2014 (s výnimkou podnikov, ktoré neboli v ťažkostiach k 31. decembru 2019, ale stali sa podnikmi v ťažkostiach v období os 1. januára 2020
do 31. decembra 2021) a zároveň najneskôr do 10 dní od nadobudnutia účinnosti Zmluvy
o poskytnutí prostriedkov mechanizmu je povinný predložiť Vykonávateľovi  údaje potrebné
na vyhodnotenie tejto skutočnosti na vyplnenom formulári stanovenom v Záväznej dokumentácii.“

1. **Úprava textu v Článku 6. ĎALŠIE ZÁVÄZNÉ DOJEDNANIA**

Dôvodom doplnenia bodu 6.7 je presnejší výklad spôsobu financovania projektu.

V tejto súvislosti bola vykonaná nasledovná úprava:

V článku 6. ĎALŠIE ZÁVÄZNÉ DOJEDNANIA sa dopĺňa bod 6.7. s textom *Vykonávateľ prihliada na realizáciu Projektu na úrovni budovania jednotlivých nabíjacích bodov a v rámci
ŽoP poskytuje, zúčtováva alebo refunduje finančné prostriedky iba za skutočne vybudované nabíjacie body.“*

V rámci Prílohy č. 2 zmluvy Opis projektu :

1. **Doplnenie pojmov v Opise projektu**

Dôvodom pridania bodov a poznámok pod čiarou je potreba konkrétnejších informácií o „Financovaní a rozpočte projektu“.

V tejto súvislosti bola vykonaná nasledovná úprava:

V dokumente „Príloha Zmluvy 2\_Opis projektu“ v časti „Financovanie a rozpočet projektu“ bol doplnený text o nasledujúce položky:

dopĺňa text *„Celkové oprávnené náklady na projekt v Eur“;*

text „Celková výška oprávnených nákladov v Eur“ sa mení na „*Požadovaná výška prostriedkov mechanizmu*“;

Dopĺňa poznámka pod čiarou č. 4: „*vrátane neoprávnených výdavkov*“;

Dopĺňa poznámka pod čiarou č. 5: „*maximálne 100 % celkových oprávnených výdavkov a maximálne 3 000 € na 1 AC nabíjací bod, resp. 29 000 € na 1 DC nabíjací bod*“;

Dopĺňa poznámka pod čiarou č. 6: „*rozdiel medzi celkovými nákladmi na projekt a požadovanou výškou prostriedkov mechanizmu*“.

**Zmenou č. 1 sa v plnom rozsahu nahrádza:**

* Výzva
* Príloha č. 2 výzvy Podmienky poskytnutia prostriedkov mechanizmu
* Príloha č. 3 výzvy Indikatívna alokácia a technicko - stavebné požiadavky
* Príloha č. 4 výzvy Kritériá posúdenia projektového zámeru
* Vzor Zmluvy o poskytnutí prostriedkov mechanizmu
* Príloha Zmluvy č. 2 Opis projektu

Dokumenty výzvy dotknuté touto zmenou sú zverejnené v úplnom znení vo forme so sledovaním vykonaných zmien na webovom sídle [www.mhsr.sk](http://www.mhsr.sk).

1. **ÚČINNOSŤ ZMENY A DOPAD NA ŽIADATEĽOV**

Zmena č. 1 tejto výzvy je vykonaná z dôvodu zmeny legislatívy a je v súlade s § 15, odsek 7 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov.

Zmenou č. 1 tejto výzvy nastane zmena v minimálnych technických požiadavkách nabíjacej infraštruktúry, zmena v posudzovaní už predložených žiadostí a to v kritériách posudzovania a vzťahuje sa na všetkých žiadateľov, ktorí predložili žiadosť o prostriedky mechanizmu v rámci tejto výzvy.

Vzhľadom k tomu, že ku dňu nadobudnutia účinnosti tejto zmeny výzvy nebolo ukončené posudzovanie žiadosti o prostriedky mechanizmu, a táto zmena vyvoláva zmenu v posudzovaní už predložených žiadostí o prostriedky mechanizmu, žiadatelia, ktorí splnili podmienky administratívneho overenia žiadosti budú oznámením zo strany vykonávateľa informovaní o možnosti vykonať doplnenie predložených žiadostí.